Tasnazmult, d tussna i izerwen azamul, d Ferdinand de Saussure i d sebba n tlalit-is deg uɣerbaz n Lurup, imi yettwali dakken ilaq ad tili tussna i izerwen anagar izamulen, ɣef waya i dyessumer tiẓri-a. Syin tuɣal tban-d di Marikan ɣef ufus n Charles Sanders Peirce s yisem n teẓrizmult. Ihi nezmer ad d-nini tasnazmult d teẓrizmult d yiwet n teẓri, mgaradent kan deg yisem maca i snat zarwent azamul, ayagi iwekked-it-id GUIRAUD yenna-d: Maca i snat mcuddent awal tasnazmult d teẓrizmult ad tent-naf ass-a d yiwet n teẓri, iṛumyen semrasen tasnazmult ma d yimarikiyen semrasen tiẓrizmult1.